નાટ્ય જગતમાં ફેલાયેલાં દૂષણો અને વ્યસનોથી સિરાઝનું મન તેમના ધર્મગુરુ તથા ભારતના નામાંકિત સંતોમહંતોના પરરચય, સાંનિધ્યમાં આવવાથી ધર્મ આધ્યાત્મિકતા તરફ વળ્યું. નાટકમાંથી મન ઊઠી ગયું. તેમની ઇચ્છા નાટક છોડવાની હતી. નાટક છોડવા માટે પ્રયત્નો કર્યા, પરંતુ ભગવાન રજનીશ, જયશંકર સુંદરી, શેખાદમ આબુવાલા વગેરેનું માર્ગદર્શન મળ્યું કે અભિનય ચાલુ જ રાખવો. અભિનય ખરાબ નથી, વ્યસનો ખરાબ છે. તેઓના મામા પ્રસિદ્ધ શાયર શેખાદમ આબુવાલાની પ્રેરણાથી તત્ત્વજ્ઞાનના અતિ ગંભીર વિષયોને હાસ્યથી તરબોળ કરી ભારતીય સંસ્કૃતિને ચાર ચાંદ લગાવે તેવા તેઓ વન મેન શો કરે છે. રૂપિયા એક હજારની ટિકિટવાળા તેઓના વન મેન શોને માણવા ચાહકોની લાઇનો લાગતી. સિરાઝભાઈના આ વન મેન શો દરેક જ્ઞાતિ-સમાજના શ્રદ્ઘાંજલિ, સ્નેહમિલન, લગ્નપ્રસંગ, સંસ્થાઓમાં, મંદિર, મસ્જિદ વગેરે સ્થળોએ થાય છે. તેમના આ કાર્યક્રમને તત્ત્વજ્ઞાન કહો, કથા કહો, વાએઝ કે પ્રાર્થના કહો, બંદગી કહો કે હાસ્યનો પ્રોગ્રામ કહો – આ બધા જ રંગ સિરાજભાઈના વન મેન શોમાં રહેલા છે. આજ દિન સુધીમાં તેમના વન મેન શોનો આંક દસ હજારથી વધુ થઈ ગયો છે.